Sonkrag sprei sy vlerke in NK | News24
Sonkrag sprei sy vlerke in NK
WERKERS van Pia Solar op Dinsdag 19 Januarie besig om sonpaneelstaanders by Kimberley-lughawe te installeer. Dit sal later met sonpanele toegrus word. Meer as 1 800 sonpanele sal by die lughawens opgerig word om sonkrag op te vang.
DIE Noord-Kaap baan weer die weg wanneer dit by sonkragopwekking kom, met twee van die provinsie se lughawens wat binnekort hul eie krag met behulp van fotovoltaïse sonpaneelaanlegte sal kan opwek.
Kimberley en Upington se lughawens – die twee grootste lughawens in die provinsie – sal volgens die Lughawemaatskappy van Suid-Afrika (Acsa) teen Junie vanjaar met ultramoderne 500 kW- sonaangedrewe fotovoltaïse stelsels toegerus wees, wat hulle sal help om die krag van die son te benut.
Volgens Luthando Kekana, ’n woordvoerder vir Acsa, het bouwerk reeds begin en behoort die stelsels, een by elk van die lughawens, in die middel van 2016 voltooi te wees.
Kekana sê meer as 1 800 sonpanele sal by elk van die twee lughawens opgerig word om sonkrag op te vang, wat dan in elektrisiteit omgeskakel sal word. Die stelsels sal Acsa help om koste te bespaar en is ’n belangrike eerste stap vir die benutting van hernubare energie.
Hoewel dié stelsel die lughawens sal help om sonkrag op te wek, sal dit vir eers nie genoeg wees om volledig aan al die lughawens se energiebehoeftes te voorsien nie. Volgens Kekana is die plan om die lughawens mettertyd volkome selfversorgend te maak sodat hulle ten volle onafhanklik van die elektrisiteitsnetwerk sal kan funksioneer.
Dieselfde tegnologie is reeds suksesvol by die George-lughawe in die Wes-Kaap ingespan, waar sonkrag aan sowat 41% van dié lughawe se energiebehoeftes voorsien. Verlede jaar was die Cochin- Internasionale Lughawe in Indië die eerste ter wêreld om al sy energie met sonkrag op te wek met ’n 12 MW- sonaangedrewe fotovoltaïse stelsel.
Dit is egter nie die eerste keer dat die Noord-Kaap die weg baan met sonkrag nie:
Noord-Kaapse sonkragprojekte op die plaas Droogfontein by Kimberley en in De Aar het uitsonderlike prestasies behaal en gewys wat met sonkrag gedoen kan word.
Dié projekte, van die eerste sonkragprojekte in Suid-Afrika, spog dat die geriewe sowat 85 458 MW per jaar opwek X genoeg om jaarliks in die energiebehoeftes van 19 000 huise te voorsien.
In Januarie 2015 het Noordkaap, susterkoerant van Express Northern Cape, berig oor bouwerk wat aan die Redstone-gekonsentreerde-sonkragaanleg by Postmasburg begin het. Die aanleg sal ’n kapasiteit van meer as 100 MW hê en genoeg krag vir meer as 200 000 huise opwek.
“Dieselfde tegnologie is reeds suksesvol by die ­George-lughawe in die Wes-Kaap ingespan, waar sonkrag aan sowat 41% van dié lughawe se energiebehoeftes voorsien.